
	Θέμα: «Ίδρυση και λειτουργία ΚΕΝΤΡΟΥ ΝΕΟΤΗΤΑΣ & ΕΘΕΛΟΝΤΙΣΜΟΥ στο δήμο Καλλιθέας». 



Κύριε Πρόεδρε,

Λαμβάνοντας υπόψη:
· Τις διατάξεις του Ν. 5314/2026 (ΦΕΚ Α' 103/29-06-2026) Κώδικας Τοπικής Αυτοδιοίκησης, άρθρα: 120, 138, 313, 317, 318.
· Τον Οργανισμό Εσωτερικής Υπηρεσίας (Ο.Ε.Υ.) του Δήμου Καλλιθέας. 
· Τις αρμοδιότητες των Δήμων στον τομέα της κοινωνικής προστασίας, παιδείας, πολιτισμού και υποστήριξης της οικογένειας και της νεολαίας.
· Την υφιστάμενη λειτουργία της Διεύθυνσης Προστασίας Παιδικής Ηλικίας και Οικογένειας και των δομών αυτής όπως Σχολές Χορού, Συμβουλευτικό Κέντρο Οικογένειας, Κ.Δ.Α.Π..
· Την ανάγκη ανάπτυξης στοχευμένων δράσεων για εφήβους και νέους, σε συνέργεια με τις ανωτέρω δομές.
· Την ανάγκη στο πλαίσιο της κοινωνικής πολιτικής του δήμου μας, για την ίδρυση του «ΚΕΝΤΡΟΥ ΝΕΟΤΗΤΑΣ & ΕΘΕΛΟΝΤΙΣΜΟΥ». 

Η δημιουργία του «ΚΕΝΤΡΟΥ ΝΕΟΤΗΤΑΣ & ΕΘΕΛΟΝΤΙΣΜΟΥ», στον Δήμο μας, αποτελεί αναγκαία κοινωνική παρέμβαση που στοχεύει στη συστηματική ενδυνάμωση των νέων μέσω προληπτικών και εκπαιδευτικών δράσεων κοινωνικοποίησης και πρόληψης, καθώς και στην ομαλή μετάβασή των ανηλίκων στην ενήλικη ζωή τους μέσα από οργανωμένο εθελοντισμό,  ανάπτυξη δεξιοτήτων και ενεργή συμμετοχή στην τοπική κοινωνία, συμβάλλοντας συνολικά στη μείωση της κοινωνικής αποστασιοποίησης και στην ενίσχυση της κοινωνικής συνοχής του Δήμου.    
Σκοπός του είναι η δημιουργία ενός ανοικτού κοινωνικού χώρου, ο οποίος θα προσφέρει ευκαιρίες μάθησης, πολιτισμού, κοινωνικής και ψυχικής ενδυνάμωσης, αξιοποιώντας υφιστάμενες δημοτικές δομές και προγράμματα, χωρίς μεταφορά αρμοδιοτήτων ή μεταβολή οργανικών μονάδων.
Πρόκειται για μία δομή όπου όλοι οι νέοι και οι φορείς που επιθυμούν να προσφέρουν εθελοντικά, μπορούν να ενταχθούν και να γίνουν μέρος της. 

Κατόπιν των παραπάνω εισηγούμαστε προς το δημοτικό συμβούλιο την έγκριση των κάτωθι:

1. 	Ίδρυση και διοικητική υπαγωγή του «ΚΕΝΤΡΟΥ ΝΕΟΤΗΤΑΣ & ΕΘΕΛΟΝΤΙΣΜΟΥ», το οποίο θα λειτουργεί στο πλαίσιο της Διεύθυνσης Προστασίας Παιδικής Ηλικίας και Οικογένειας, ως επιμέρους λειτουργική μονάδα αυτής, χωρίς σύσταση νέας οργανικής μονάδας.   Το Κέντρο θα εντάσσεται λειτουργικά στη Διεύθυνση και θα τελεί υπό την εποπτεία της, αξιοποιώντας τη διασύνδεση και συνεργασία με υφιστάμενες δομές της Διεύθυνσης όπως οι Σχολές Χορού, το Συμβουλευτικό Κέντρο Οικογένειας και τα Κέντρα Δημιουργικής Απασχόλησης Παιδιών (Κ.Δ.Α.Π.).

2. 	Σκοπός & αντικείμενο του Κέντρου Νεότητας & Εθελοντισμού:
· η υποστήριξη εφήβων και νέων σε ζητήματα προσωπικής και κοινωνικής ανάπτυξης, 
· η ενίσχυση της δημιουργικής απασχόλησης και της έκφρασης, 
· η πρόληψη φαινομένων κοινωνικού αποκλεισμού και παραβατικότητας, 
· η ανάπτυξη δεξιοτήτων (κοινωνικών, ψηφιακών, καλλιτεχνικών), 
· η ενίσχυση της διασύνδεσης με την οικογένεια και τις υφιστάμενες κοινωνικές δομές του Δήμου. 
· Η λειτουργία του Κέντρου θα είναι συμπληρωματική προς τις ήδη λειτουργούσες δομές της Διεύθυνσης, ενισχύοντας τη συνέχεια των παρεχόμενων υπηρεσιών από την παιδική ηλικία έως τη νεότητα.

3. 	Οικονομικά στοιχεία.
Η οικονομική επιβάρυνση της λειτουργίας του Κέντρου θα καλυφθεί:
· από τις πιστώσεις του προϋπολογισμού της αρμόδιας Διεύθυνσης, 
· από συγχρηματοδοτούμενα ή λοιπά προγράμματα, 
· από πιθανές συνεργασίες με δημόσιους ή ιδιωτικούς φορείς. 

4. 	Εξουσιοδότηση του αρμόδιου Αντιδημάρχου για κάθε αναγκαία ενέργεια σχετικά με:
· την έναρξη λειτουργίας του Κέντρου, 
· τη στελέχωση και οργάνωσή του, 
· την υλοποίηση συνεργασιών και δράσεων. 

Η ΑΝΤΙΔΗΜΑΡΧΟΣ

ΑΘΗΝΑ ΕΞΑΡΧΟΥ 

